РЕПУБЛИКА СРБИЈА

НАРОДНА СКУПШТИНА

Одбор за просторно планирање, саобраћај,

инфраструктуру и телекомуникације

13 Број 06-2/421-13

12. новембар 2013. године

Б е о г р а д

ИНФОРМАЦИЈА

О ЈАВНОМ СЛУШАЊУ НА ТЕМУ ,, ДИГИТАЛИЗАЦИЈА-РАЦИОНАЛНО КОРИШЋЕЊЕ ФРЕКВЕНЦИЈСКОГ СПЕКТРА“

Одбор за просторно планирање, саобраћај, инфраструктуру и телекомуникације Народне скупштине одржао је 12. новембра 2013. године друго Јавно слушање на тему „Дигитализација-Рационално коришћење фреквенцијског спектра“, на основу Одлуке Одбора 13 број 06-2/421-13 од 29. октобра 2013. године.

Јавном слушању је председавао Дејан Раденковић, председник Одбора за просторно планирање, саобраћај, инфраструктуру и телекомуникације.

Јавном слушању су присуствовали народни посланици: Зоран Анђелковић, Зоран Бојанић, Милан Ковачевић, Владимир Маринковић, Љубан Панић, Рајко Стевановић; из Министарства спољне и унутрашње трговине и телекомуникација:Стефан Лазаревић, државни секретар, проф.др Ирини Рељин, специјални саветник министра, Катарина Томић, Сања Грчић, Марија Керкез, Никола Стојадиновић, Милена Јоцић Танасковић, Јелена Међо и Јелена Oлофсон, саветници; из Министарства културе и информисања Саша Мирковић, помоћник министра и Гордана Предић, државни секретар; из Министарства саобраћаја Весна Радојевић и Маја Шћекић, саветници; из Републичке агенције за електронске комуникације (Рател): проф. др Јован Радуновић, председник Управног одбора, др Милан Јанковић, директор, др Мирјана Арсекић Краковић, помоћник директора и др Владица Тинтор, помоћник директора; ЈП Емисиона техника и везе Дејан Шмигић, директор; РРА Милош Рајковић, члан Савета и Рајка Галин Ћерпић, помоћник директора; Управа за дигиталну агенду Саво Савић, помоћник директора; Делегација ЕУ у Републици Србији Светлана Ђукић; ЈП ЕДБ Љубица Барбуљ, директор Дирекције за информатику и телекомуникације и Сања Јовановић, руководилац Службе за телекомуникације; Радио РТС Зорана Бојичић, директор технике; Телеком Србија а.д. Филип Банковић, директор за мрежу, и Слободан Терзић; Теленор д.о.о. Горан Васић, директор, Данијел Шушњар и Јасмина Вигњевић; VIP mobile d.o.o. Дејан Кастелиц, директор Службе за технику и Ненад Жељковић; SBB Драгица Пилиповић, директор; ORION Тelekom Слободан Ђиновић, директор, и из UNDP Ирма Лутовац.

У уводом излагању Стефан Лазаревић, државни секретар у Министарству спољне и унутрашње трговине и телекомуникација, је нагласио да развој информационо-комуникационих технологија има велики утицај не само на развој економије, већ и на развој друштва у целини и да је улагање у информационо-комуникационе технологије нешто што је велики број држава препознао као приоритет за излазак из кризе. Удео телекомуникација у БДП Републике Србије је око 5,5% . Ове године, у односу на прошлу годину, број људи који је куповао робу или услуге путем интернета порастао је за око 300 хиљада, а око 56% домаћинстава има приступ интернету. Међутим, иако смо по подацима на нивоу држава из региона и даље смо испод просека држава ЕУ.

Министарство је за наредни период дефинисало три начина деловања:

* да се оживе закочени или лоше постављени пројекти, као што је прелазак са аналогног на дигитално емитовање телевизијског сигнала;
* да се покрену занемарени и запуштени пројекти, који дефинишу усмерење развоја телекомуникација у Србији, на основу закључака Владе, а нису реализовани, и
* да се настави све оно што је рађено у претходном периоду, као што су разни програми за промоцију примене информационо-комуникационих технологија у наставне сврхе, као што је Пројекат заштите деце на интернету – ,,Кликни безбедно“.

Минстарство је дефинисало пет приоритета, када је реч о развоју информационо-комуникационих технологија: инфраструктура, електронска управа, едукација, запошљавање и cyber security.

Добра инфраструктура је предуслов за развој комуникација у модерном друштву електронске управе и за развој разних сервиса, који су неопходни привреди и грађанима. Циљ је да се у органима државне управе прво попише постојећа инфраструктура, затим да се предложи најбољи модел консолидације те инфраструктуре и да се полако крене у трансфер технологија. Дефинисање националне широкопојасне мреже подразумева, пре свега, консолидацију телекомуникационе инфраструктуре Поште Србије, Електропривреде Србије и Телекома Србије, али и делова инфраструктуре, коју су поједини органи развијали за своје потребе. Консолидацијом би могла да се направи много ефикаснија телекомуникациона инфраструктура.

Завршетак процеса дигитализације телевизијског сигнала је међународно преузета обавеза. У последњих годину дана уложен је велики напор Министарства, Републичке агенције за електронске телекомуникације и ЈП „Емисиона техника и везе“, за успешан завршетак овог процеса. Отклоњени су сви технички проблеми, проширена је иницијална мрежа којом управља ЈП „Емисиона техника и везе“, а то значи да ће се дигиталним сигналом покрити око 75% територије наше државе и да ће сва опрема, коју смо добили кроз средства ЕУ, бити стављена у погон. Након тога потребно је дефинисање медијских стратегија, односно дефинисање закона из домена медија, што спада у надлежност Министарства културе.

Главни изазов у завршетку процеса дигитализације јесте обезбеђивање неопходних финансијских средстава. Међутим, дигитализација није трошак, јер након завршетка процеса дигитализације доћи ће до ослобађања дела радио-фреквенцијског спектра, тзв. дигиталне дивиденде, која ће се дати на коришћење путем јавног тендера мобилним операторима, односно телекомуникационим операторима. На тај начин ће држава добити директни прилив у буџет, који ће бити значајно већи од укупног утрошка средстава за завршетак процеса дигитализације. Републичка агенцији за електронске комуникације треба да дефинише даље неопходне кораке за примену принципа технолошке неутралности, како би се омогућило увођење нових технологија, као што су 4G технологије. До краја године предстоји усвајање измена Закона о електронским комуникацијама и Закона о поштанским услугама, чији је циљ спајање два регулаторна тела: Републичке агенције за електронске комуникације и Републичке агенције за поштанске услуге.

У погледу досад постигнутих резултата указано је на усвојен План намене радио-фреквенцијског спектра, који предвиђа да ће се дигитална дивиденда користити након завршетка процеса дигитализације за развој мобилног широко-појасног интернета, и на усвојен Правилник о техничким и другим захтевима при изградњи стамбених и пословних објеката. Tакође, усвојени су акциони планови за развој електронских комуникација и акциони план за реализацију процеса дигитализације.

 Посебно је наглашено да је едукација битна ствар у развоју информационо-комуникационих технологија и да имамо веома добре кадрове и универзитете, када су у питању техничке науке. Међутим, потребно је размишљати и о будућности, како да број кадрова у ИТ сектору повећамо, да будемо конкурентни и да применимо знања. У том смислу неопходна је сарадња са Министарством просвете, науке и технолошког развоја да би се реализовали неки пројекти, као што је стварање услова за преквалификацију незапослених, који имају склоности ка ИТ технологијама. Развој информационо-комуникационих технологија утиче на пораст БДП, на модернизацију наше економије и подстиче отварање нових радних места. Уједно је указано на потребу отварања технолошког парка на Звездари.

 Сyber security је тема о којој се у нашој држави, није у последњих неколико година довољно говорило. Међутим, кључна активност Министарства у наредном периоду је израда стратегије и доношење закона о информационој безбедности, а предстоји и израда cyber одбране. Министарство је у овој области наставило са реализацијом пројекта „Кликни безбедно“, који се пре свега базира на заштити деце на интернету. Такође, са Фондом Б92 и МУП потписан је заједнички пројекат, који је финансиран од стране ЕУ, „Safer internet centar“, који би требало да допринесе још бољој заштити наших грађана на интернету. Кључни партнери у овој области су Министарство одбране и Министарство унутрашњих послова, који су у последњих неколико месеци предузели значајне кораке ка даљем унапређењу ових питања. Излагање је завршено констатацијом да је интернет дефинитивно нешто што може да убрза и подстакне развој наше привреде. Међутим, да бисмо искористили потенцијал који интернет доноси са собом, морамо да мењамо правила функционисања.

 Проф. др Ирини Рељин, специјални саветник у Министарству спољне и унутрашње трговине и телекомуникација, у излагању је нагласила да je проширење радио-фреквенцијског спектра динамичан процес и да је неопходно ефикасно управљање овим ресурсом. За управљање спектром, поред Министарства и одговарајуће регулаторне агенције, значајне су и међународне организације: Међународна унија за телекомуникације и Европска комисија за пошту и телекомуникације. Управљање спектром може да се врши административним путем, када се додељују фреквенције корисницима на бази интереса целокупног друштва, потреба оператора и сл. Тржишно, када се опсези додељују на бази спроведених надметања, показало се да је ово један од најефикаснијих начина коришћења спектра, и слободно коришћење за неке фреквенцијске опсеге у којима раде уређаји који неће ометати једни друге, а који су потребни за добробит читавог друштва, као што су имплантати.

Спектар је променљив и потребно је да знамо како би требало да изгледа за пет или десет година, али и за период иза тога. Свака служба има своју дигиталну дивиденду, и ако се прихвати нека нова ефикаснија технологија, не треба заузимати нови спектар, а стари задржавати. Неопходно је да постоји континуитет и да се дигитална дивиденда правилно користи, макар у оквиру служби које напуштају старе технологије. Радио-дифузни сервиси и јавни мобилни системи тренутно доживљавају највише промена.

 У наредном периоду је потребно извршити преглед стања спектра, утврдити које су најефикасније методе коришћења спектра и затим размотрити алате, као што су процена спектра, тарифирање, увести нове савремене методе тарифирања и наравно трговину спектром. Потребно је применити ефикасне технологије за пренос и компресију сигнала DVB-T2, MP 4 технологије, односно херц технологије. Затим, треба изабрати тип мреже, архитектуру мреже и применити принцип технолошке неутралности, који применом нових технолошких решења нуди више сервиса у истом фреквенцијском опсегу. С обзиром да је спектар добро ове државе, потребно је омогућити трговину спектром, али треба водити рачуна на који начин се то врши. Кључна улога ефикасног управљања радио фреквенцијским спектром је да се максимизира добит, коју целокупно друштво може да оствари, на основу тржишно заснованог модела, који ће корисницима дати више слободе у доношењу одлука о коришћењу спектра, и наравно морају се одредити опсези за флексибилну намену и опсези за хармонизовану намену.

 Проф. др Милан Јанковић, директор Рател, говорио је о будућности широкопојасних сервиса у Републици Србији, као последици преласка са аналогног на дигитално емитовање ТВ програма. Посебно је наглашено да је Република Србија члан Међународне уније за телекомуникације, да смо препознали значај телекомуникација и да су наши прописи, регулатива и активности у складу са документима које доноси ова међународна унија.

 На конференцији о радиокомуникацијама за регион Европе и Северне Америке 2006. године Република Србија је добила већи број покривања, тј. два покривања у ВХФ подручју на 11. и 12. каналу за овај стандард радија. Прелазак са аналогног на дигитално емитовање омогућава да се кроз један фреквенцијски блок у ТД могу пропустити шест до осам стерео програма, што значи 12 до 16 радијских програма са националном покривеношћу. Прелазни период са аналогног на дигитално емитовање ТВ програма је до 17. јуна 2015. године. У Републици Србији је постојао мањак слободних фреквенција да би се дигитализација уопште и започела, међутим, захваљујући ЕУ успели смо да добијемо и да реализујемо једну иницијалну мрежу, са 15 предајника, која омогућава веће и ефикасније искоришћење спектра.

 Широкопојасни сервиси су важни, пре свега због прихода овог сектора, који износи око 5% БДП, али и због инвестиција. Повећање широкопојасних сервиса за 10%, према подацима Светске банке и Међународне уније за телекомуникације, утиче на повећање бруто-националног дохотка за отприлике 1,3%. Запосленост се повећава за 2% - 3%, продуктивност 5% - 10%, а смањење негативних емисија угљен-диоксида за око 5%. Истотовремено се стимулише иновативност и на одређен начин отвара могућност за развој сектора у целини.

 На крају излагања указано је да Рател поред управљања спектром има врло важну улогу у контроли спектра у складу са законом и са адекватном мерном опремом у коју се улаже од оснивања

Дејан Шмигић, в.д. директор ЈП „Емисиона техника и везе“ је информисао присутне о улози ЈП „Емисиона техника и везе“ у процесу дигитализације. Основни задатак овог предузећа је да, поред одржавања аналогног система за емитовање, до његовог потпуног искључења и замене дигиталним системом, осмисли, пројектује и изведе нову мрежу за дигитално емитовање на територији Србије, постави је у функцију и на тај начин створи све неопходне предуслове да се превазиђени систем аналогног емитовања замени новим дигиталним системом емитовања ТВ сигнала, што би било у складу са међународним обавезама које је Србија прихватила 2006. године на Женевској конференцији ITU. ЈП „Емисиона техника и везе“ је током 2013. године израдило идејни пројекат за план покривања, који је послужио као основ за израду студије оправданости, која је по Закону о планирању и изградњи неопходна за све врсте оваквих пројеката. Паралелно је урађена и имплементација плана кроз израду плана мреже, са спецификацијом опреме, која је потребна да би се мрежа извела на терен и ставила у функцију. ЈП „Емисиона техника и везе“ наставља да обавља и реконструише инфраструктурне локације, које су неопходне за прихват и инсталирање опреме и технике.

Дигитализацијом ће бити обезбеђени услови за емитовање већег броја програма. Покривеност ТВ сигналом ће бити много већа, квалитет слике и тона ће бити много бољи уз могућност додатних апликација. Преласком са аналогног на дигитално емитовање биће отворен простор за нове сервисе, као што су нове генерације мобилне телефоније и мобилни интернет. Прелазак на дигиталну телевизију јесте процес искључивања аналогног телевизијског сигнала у Србији и његова замена новим дигиталним ТВ сигналом.

Европска унија је прихватила да својим средствима из претприступних фондова финансира део овог великог пројекта са 8,5 милиона евра. ЈП „Емисиона техника и везе“ је, после набавке и испоруке опреме која је набављена, успешно инсталирало опрему на својим локацијама. Сва набављена опрема из овог ИПА пројекта ће бити у функцији дигитализације, односно у функцији проширења тзв. иницијалне мреже.

У наредном периоду Влада може да започне кампању и промоцију дигитализације на једном вишем нивоу. Тржиште техничке опреме у Србији моћи ће да се окрене уподобљавању понуде адекватних пријемника, како би грађани Србије имали довољно времена да се припреме за прелазак на дигитални пријем. Будући оператери дигиталне мреже, моћи ће коначно и на терену да финално подесе и исправе евентуалне пропусте у покривању територије, али овог пута на квалитетним каналима и у пуној снази емитовања. За саме емитере је значајно да имају више техничких могућности да квалитетније и ефикасније емитују свој програм, и да благовремено уподобљавају своју студијску и сваку другу технику новим стандардима.

 У дискусији која је уследила, Зорана Бојчић, директор технике Радио Београда, је упутила следећа питања: Да ли је остао стандард DAB +, као што је у Стратегији? Да ли је оформљена радна група, која се тиме бави и да ли постоје временски оквири, који се тичу дигитализације радијских програма Републике Србије? Да ли се размишљало о DRM стандарду, који је светски стандард за дигитализацију што се тиче средње таласних предајника или можда и DRM+ за FМ предајнике? Да ли ће „DVB-T2 lite“ стандард ући у неке законске оквире што се тиче Министарства или ће бити препуштено оператерима, односно операторима да они то дефинишу?

Проф др Ирини Рељин је одговорила да када је реч о дигитализацији радија, има одлука које ће се донети 2015. године, као што је случај са стандардом који је 2006. године специфициран као DAB +. Стандард DRM и DRM +, који иначе, за разлику од DAB и DAB +, један другог не искључују, него се надовезују по фреквенцијском опсегу, чини се да је реално увести, као релативно добар стандард, јер покрива средње таласно подручје. У спецификацијама за „сето боксове“ остављено је све оно што погодује „DVB-T2 lite“ стандарду, зато што је он могућ не само за радио, него и за неке друге могућности.

Јасмина Вигњевић из компаније Теленор је нагласила да је за наредне активности неопходна подршка Министарства према неким другим министарствима, која имају веома велики утицај на електронске комуникације. Посебно је истакла, да је важно како ће изградња телекомуникационе структуре бити дефинисана у новом закону о планирању и изградњи, затим, како ће нови закон о заштити потрошача регулисати ову област и на крају потребна је и адекватна финансијска регулатива.

 Други део јавног слушања започео је излагањем Саве Савића, помоћника директора Управе за дигиталну агенду, који је говорио о примени и коришћењу информационо-комуникационих технологија и сервиса. Управа за дигиталну агенду је орган у саставу Министарства спољне и унутрашње трговине и телекомуникација. Надлежност Управе је спровођење стратегије у области информационог друштва, електронских комуникација, примене интернета и информатике, пружања информационих услуга, истраживања, развој, развоја и функционисања информационо-комуникационих система државних органа и развоја и функционисања информационо-комуникационе инфраструктуре. Дигитална агенда Србије обухвата Стратегију развоја електронских комуникација од 2010. до 2020. године и Стратегију развоја информационог друштва од 2010. до 2020. године. Стратегија представља прагматичан скуп неопходних мера, које ће Републици Србији обезбедити повољнију позицију у глобалној економији. Стратегија дефинише мере којима ће се омогућити примена нових технологија, обезбедити доступност инфраструктуре електронских комуникација и самим тим проширити скуп услуга које се могу наћи у понуди корисницима. Интернет технологије представљају најефикаснију подршку у развоју информационог друштва, као и незаменљив фактор економског раста и напретка једне земље. Како би се у потпуности искористио потенцијал свих сервиса који пружају нове дигиталне технологије у разним областима – трговина, банкарство, здравствена заштита, образовање у државној управи, неопходно је свим пословним субјектима, али и свим грађанима, обезбедити приступ телекомуникационој инфраструктури, а нарочито приступ широкопојасном интернету.

 Указано је на позитиван тренд раста броја корисника у 2012. години и повећање укупних прихода од пружања интернет услуга, тј. раста тржишта интернета, што је од стратешког значаја за даљи развој електронских комуникација. Истакнуто је да Портал електронске управе тренутно нуди више од 500 сервиса и укључује више од 150 различитих институција. Развој електронске управе омогућава свим грађанима и привредним субјектима Републике Србије да послове пред органима власти завршавају једноставније, брже и јефтиније. У погледу образовања, истакнута је неопходност интегрисања информационо-комуникационих технологија у све аспекте образовног процеса, а са циљем ефективнијег и ефикаснијег образовања.

 У марту 2010. године Европска комисија предложила је Стратегију ,,Европа 2020“ за оживљавање економије Европске уније. Једна од најважнијих иницијатива у Стратегији је дигитална агенда Европе, која је усвојена у мају 2010. године. Од широкопојасног приступа интернету се очекује да допринесе успеху европске економије. Процена је, да је све постојеће сервисе, као и сервисе који ће се појавити у будућности, могуће остварити изградњом потпуно оптичких мрежа до крајњих корисника. У сврху смањивања дигиталног јаза између регије Републике Србије, као и унутар самих општина, потребно је подстицати улагање у широкопојасну инфраструктуру независно од приступне технологије, са посебним нагласком на слабо развијене општине.

Филип Банковић, извршни директор у Телеком Србија а.д., говорио je о LTЕ технологији у мобилним мрежама и с тим у вези о располагању фреквенцијским ресурсима. Наглашено је да LTЕ технологијa представаља технологију, која од свих мобилних технологија бележи најбржу и највећу експанзију и да се у наредној години може очекивати далеко већи број мобилних оператера, који ће је примењивати. Она има боље покривање у нижим фреквенцијама, па су у том смислу потребна мања улагања од стране оператера. LTЕ је технологија која апсолутно обезбеђује оно што модеран и савремен корисник мобилног интернета захтева. Међутим, потребно је њено заокружавање, јер још увек није у потпуности довршена са становишта неких других аспеката мобилних мрежа. Према његовом мишљењу, у будућности се може очекивати да технолошки све еволуира у један екосистем свих мрежа, независно од присутних технологија, који ће корисницима, које не занима којом технологијом приступају, обезбедити сјајно и практично непромењено корисничко искуство стварањем океана интернета.

Горан Васић, извршни директор у Теленор д.о.о., у уводном делу је информисао присутне да компанија послује на тринаест тржишта и да је присутна на два континента (Европа и Азија). Затим, да Теленор има око 160 милиона консолидованих претплатника, а кроз Вимплком групу још неких 200 милиона, и да запошљава укупно 32.000 људи, од тога у Србији око 1.200 људи. У целокупној групи највећи приходи долазе из Азије, а у Европи 24% прихода долази само из Норвешке, што значи да је у Норвешкој потенцијал телекомуникационог тржишта до максимума искоришћен.

Када је реч о ефикасном коришћењу спектра, указано је да су три основна принципа изузетно битна. Прво, да се делови спектра који нису искоришћени у овом тренутку, а везани су за мобилне телекомуникације, што пре расподеле. Затим, флексибилно коришћење спектра, што подразумева пре свега имплементацију технолошке неутралности и да употреба спектра буде везана за недискриминаторне принципе, како за садашње, тако и за евентуалне будуће играче на тржишту. Неопходно је створити одговарајуће регулаторне оквире, који ће омогућити имплементацију нових технологија у новим фреквентним опсезима, што је практично главни подстрек за развој 4G, односно LTЕ технологије. Сувишна сегментација спектра доводи до неефикасне употребе самог спектра, а трендови су такви да долази до консолидације самих тржишта и свођење тржишта на три играча.

Дејан Кастелиц, директор у VIP mobile d.o.o., у првом делу свог излагања је указао да 3G доминира до краја 2015. или 2016. године, а да LTЕ технологија полако улази. С тим у вези, поставља се питање, кад је право време за улагање у LTЕ и за прерасподелу тог фреквенцијског спектра. VIP mobile је спреман и технолошки и организационо, само је питање времена кад је право време да се то пусти, тј. када ће се постићи покривеност целе земље. У другом делу излагања посебно је указано на значај расподеле спектра, тзв. рефармингу, технолошкој неутралности и расподели дигиталне дивиденде. С тим у вези, посебно је наглашена дилема VIP mobile, када је реч о будућем инвестирању, да ли кренути у инвестицију која подразумева модернизацију целе мреже, у ком фреквенцијском спектру – неопходна је одлука од стране свих одговорних у том процесу.

Слободан Ђиновић, директор ORION Тelekom, је поновио да постоји проблем са предлогом новог закона о планирању и изградњи, који предвиђа процедуру издавања локацијских, грађевинских и осталих дозвола за изградњу базних станица, а изградња микророва, односно микрокаблирања, је елиминисана у потпуности. Истовремено је указао на неопходност рашчишћавања спектра од заосталих технологија.

Када је реч о спектру, о већим протоцима, о системима који ће подразумевати веће брзине и омогућити корисницима квалитетнији приступ, ORION Тelekom је оператер који тражи своје место у томе као ОТТ оператор, који пружа услуге ОТТ. Међутим, фиксна телефонија се као услуга занемарује, када је реч о приходима, а зарада је врло стабилна. Тржиште телекомуникација у Србији, по његовом мишљењу, постало је тржиште за велике компаније и потребно је извршити његову консолидацију, уз неопходну стриктну законску регулативу.

Драгица Пилиповић, директор SBB, је у свом излагању нагласила да држава мора да уведе технолошки напредак или дигитализацију, али да је потребно да се каже шта се дешава са крајњим корисником и како он обезбеђује себи дигитални пријем. Компанија SBB заступа мишљење да сваки корисник има право да изабере како ће да гледа дигиталну телевизију и да у том смислу добија евентуалну финансијску подршку од државе, али да он бира да ли ће за то приступити некој кабловској телевизији или дигиталној. Посебно је указано да закон о медијима, који ће доћи у Народну скупштину, има нека решења која нису за добробит нити крајњих корисника, нити учесника на тржишту.

Када је реч о компанији SBB, информисала је присутне да је инвеститор, који је купио ову фирму, инвестирао у SBB зато што му се свиђају изабране технологије и да постоји велики потенцијал раста, пошто је пенетрација ниска и пошто су приходи по кориснику још увек ниски, и зато што се надају да ће земља да напредује. Међутим, тај исти инвеститор је обезбедио и доста новца за капиталне инвестиције и сада треба одлучити шта је најбоље од свега што би требало и могло да се уради и да се у то инвестира.

Проф. др Јован Радуновић, председник Управног одбора Рател је истакао да је државни интерес развој тржишта телекомуникација и развој телекомуникација уопште, тј. сектора телекомуникација. Развој нових сервиса и услуга, односно практично задовољење корисника у смислу могућности да добије нове и квалитетне сервисе да може да бира корисника кога жели и који њему одговара у смислу адекватне цене.